- Կվերաբացվի օպերային թատրոնի պատմության թանգարանը` կուտակված հարուստ նյութի հնարավորինս բաց, արդիաոճ ցուցադրությամբ` հատուկ տեխնիկական հնարքներով, էկրանային ցուցադրություններով մատչելի թե´ տեղի երաժշտասերներին, թե´ աշխարհին: Ինչպես, ասենք, ուղիղ կապով մեր թատերասրահում հեռարձակված փարիզյան գալա համերգը: Վերականգնվել են 3 ներկայացումներ. ըստ էության, պրեմիերաների կարգավիճակով` նոր զգեստներ, նոր դեկորներ, նոր արտիստներ, քանի որ շատ վաղուց չէին խաղացվել` «Կարմեն սյուիտը», «Լորկիանան»: 2-3 տարվա աշխատանքներից հետո վերջապես Բիզեի «Կարմեն» օպերան կներկայացվի, Հայոց ցեղասպանության 100-րդ տարելիցին նվիրված «Երկու արեգակ» նոր բալետային ներկայացումը Ռուդոլֆ Խառատյանի բեմադրությամբ: Աշնանը երևի թե արդեն պատրաստ կլինեն «Ժիզելը», «երկար լռած» «Պողիկտոսը»: Տարեվերջին 2 պրեմիերա կունենանք` Մասկանիի «Գեղջկական ասպետությունը» և Լեոնկովալոյի «Պայացները»... Այս ամենն, իհարկե, մեծապես կախված է ֆինանսական ռեսուրսներից, ինչը հատուկ է ոչ միայն մեր թատրոնին, այլև բոլոր ստեղծագործական կոլեկտիվներին: 82-րդ ընթացիկ թատերաշրջանում Գոհար Գասպարյանի և Էլվիրա Ուզունյանի մեծարման երեկոներին շուտով կհաջորդեն ՀՀ ժողովրդական արտիստ Բելլա Հովնանյանին և ՀՀ վաստակավոր արտիստ Մարիա Դիվանյանին պատշաճ արժևորող հանդիսանքներ: Մեր «Անուշն» ենք հիմա 50 հոգանոց խմբով, «փոքր մոդելով» մարզերով շրջելու: Մտադիր ենք արտերկրից հրավիրված դիրիժորների, մեներգիչների և մեր կատարողական ներուժով կենսագործել «Բարեկամների փառատոնը»: